रंजिश में 6 लोगों ने दोनों टांगें और बाजू तोड़ी, इरादा-ए-कत्ल का केस दर्ज
पंजाब के संगरूर जिले में दिल दहला देने वाली घटना सामने आई है। यहां 6 लोगों ने लोहे की भारी पाइपों से एक शख्स को इतनी बेरहमी से मारा कि उसकी दोनों टांगें और हाथ टूट गए। इस पूरी घटना का वीडियो सामने आया है।
पंजाब के संगरूर जिले में दिल दहला देने वाली घटना सामने आई है। यहां 6 लोगों ने लोहे के पाइप नुमा हथियारों से एक शख्स को इतनी बेरहमी से मारा कि उसकी दोनों टांगें और हाथ टूट गए। इस पूरी घटना का वीडियो सामने आया है।
इस पिटाई में आई गंभीर चोटों की वजह से सोनू कुमार को बठिंडा के एम्स अस्पताल में भर्ती कराया गया। वहां उसकी हालत नाजुक बनी हुई है। हमलावरों में एक महिला का नाम भी है। पुलिस ने इस सिलसिले में मनी सिंह, कुलदीप सिंह उर्फ बारी, लवी सिंह, गोपाल सिंह, अमरीक सिंह और मलकीत कौर के खिलाफ इरादा-ए-कत्ल समेत कई संगीन धाराओं के तहत केस दर्ज कर लिया। एक आरोपी को गिरफ्तार कर लिया गया।
सोनू कुमार नामक शख्स सड़क पर गिरकर इन लोगों से रहम की गुहार लगाता रहा, लेकिन हमलावरों को जरा सा भी तरस नहीं आया और वह उस पर बुरी तरह वार करते रहे।
पुरानी रंजिश में बेरहमी से पिटाई
घायल सोनू कुमार संगरूर जिले के सुनाम की जगतपुरा बस्ती का रहने वाला है। सभी छह आरोपी भी यहीं के रहने वाले हैं और उनकी सोनू कुमार से पुरानी रंजिश है। इसी वजह से आरोपियों ने सोनू को सड़क पर घेर लिया और उसे इतनी बेरहमी से पीटा कि उसकी दोनों टांगें और दोनों बाजू टूट गए। उसके शरीर के अन्य हिस्सों में भी गंभीर चोटें आई हैं।
दो लोग पाइपों से वार कर रहे
घटना से जुड़े एक मिनट 26 सेकेंड के वीडियो में एक शख्स जमीन पर गिरे सोनू को दबोचे हुए नजर आता है जबकि दो लोग लोहे के पाइप नुमा हथियारों से उस पर वार कर रहे हैं। आरोपी सोनू कुमार के हाथों और पैरों पर एक के बाद एक वार करते हुए नजर आते हैं। सोनू कुमार उनसे छोड़ देने की गुहार लगाता रहता है लेकिन आरोपियों को जरा सा भी तरस नहीं आता। वीडियो के अंत में एक शख्स सोनू के चेहरे पर थप्पड़ भी मारता है।
केस दर्ज कर आरोपियों की तलाश कर रहे : SHO
सुनाम थाने के एसएचओ अजय कुमार ने बताया कि यह पूरी घटना कुछ दिन पहले की है और इस संबंध में सुनाम के ही मनी सिंह, कुलदीप सिंह उर्फ बारी, लवी सिंह, गोपाल सिंह, अमरीक सिंह और मलकीत कौर के खिलाफ इरादा-ए-कत्ल समेत कई संगीन धाराओं के तहत केस दर्ज किया जा चुका है। एक आरोपी को गिरफ्तार किया जा चुका है जबकि अन्य की तलाश जारी है।